CELEX: C2007/315/45
Language: ro
Date: 2007-12-22 00:00:00
Title: Cauza C-456/07: Cerere de pronunțare a unei hotărâri preliminare introdusă de Najvyšším súdom Slovenskej republiky (Republica Slovacă) la 9 octombrie 2007 — Karol Mihal/Daňový úrad Košice V

22.12.2007   
            
            
               RO
            
            
               Jurnalul Oficial al Uniunii Europene
            
            
               C 315/26
            
         Cerere de pronunțare a unei hotărâri preliminare introdusă de Najvyšším súdom Slovenskej republiky (Republica Slovacă) la 9 octombrie 2007 — Karol Mihal/Daňový úrad Košice V
   (Cauza C-456/07)
   (2007/C 315/45)
   Limba de procedură: slovaca
   Instanța de trimitere
   Najvyššim súdom Slovenskej republiky
   Părțile din acțiunea principală
   
      Reclamant: Karol Mihal
   
      Pârât: Daňový úrad Košice V
   Întrebările preliminare
   
               1)
            
            
               Articolul 4 alineatul (5) primul paragraf din A șasea directivă 77/388/CEE a Consiliului din 17 mai 1977 privind armonizarea legislațiilor statelor membre referitoare la impozitele pe cifra de afaceri — sistemul comun de taxă pe valoarea adăugată: baza unitară de evaluare (denumită în continuare „a șasea directivă”) poate fi interpretat în sensul că acesta se referă doar la organismele de drept public care sunt persoane juridice, iar nu la organismele de drept public care sunt persoane fizice, și anume că organismele de drept public persoane juridice nu sunt considerate persoane plătitoare de impozit în ceea ce privește activitățile sau tranzacțiile în care sunt angajate în calitate de autorități publice, în timp ce organismele de drept public persoane fizice sunt considerate persoane plătitoare de impozit?
            
         
               2)
            
            
               În cazul în care o dispoziție de drept național restrânge cercul persoanelor care nu sunt considerate persoane plătitoare de impozit (nesupuse taxei pe valoarea adăugată) în raport cu articolul 4 alineatul (5) primul paragraf din a șasea directivă, dispoziția prevăzută la articolul 4 alineatul (5) primul paragraf din a șasea directivă poate fi considerată direct aplicabilă?
            
         
               3)
            
            
               Activitățile unei persoane fizice, precum în cauza principală cazul unui executor judecătoresc care exercită puterea publică și care potrivit ordinii juridice interne este considerat funcționar public, pot fi reținute drept activități ale unui organism de drept public, și anume este posibil să nu fie considerat persoană plătitoare de impozit pentru activitățile și tranzacțiile pe care le desfășoară în calitate de autoritate publică, potrivit articolului 4 alineatul (5) primul paragraf din a șasea directivă?